Muzeul Național de Artă Timișoara

Vernisaj „Lifeline - Dieter Mammel”
2024-05-10 18:00 - 21:00 (Europe/Bucharest) | Muzeul Național de Artă Timișoara, Piața Unirii, nr. 1, Timișoara, România
Prin operele sale, Dieter Mammel (n. 1965) ne deschide o fereastră către lumea sa interioară, explorând condiția umană, atât prin prisma tragediei propriei sale familii, modelată de evenimentele sumbre ale celui de-al Doilea Război Mondial, precum și prin ochii celor care trec prin evenimente similare în ziua de astăzi. Bunica lui maternă s-a născut în România, la Timișoara, iar bunicul său avea origini din Kacarevo, Serbia, loc de unde bunica sa a fugit în Austria în anii ‘40, împreună cu fiicele sale. Bunicul lui nu s-a întors la familia sa până la începutul deceniului următor, după ce a fost prizonier de război, în Serbia, timp de 7 ani, urmând ca, întreaga familie să se mute în Germania. Tatăl lui Mammel a fost, de asemenea, refugiat. Ca și neamț basarabean, a fugit împreună cu familia sa din Klöstnitz, Ucraina, într-o căruță trasă de cai, care călătorea spre vest.
Mammel a contribuit personal în activități de ajutorare ale semenilor săi, fapt reflectat în creația sa, preocupată cu criza umanitară a secolului al XXI-lea, și aflată în căutarea unei modalități de a oferi celor mai vulnerabili dintre noi, care nu își pot exprima năzuințele, o voce.Aceste povești umane redau o traiectorie ciclică a sufeinței inițiate de conflagrații, astfel, povestea familiei sale devenind un tipar reprezentativ pentru milioanele de refugiați și de persoane strămutate care au căutat adăpost în toată Europa, ca urmare a celui de-al Doilea Război Mondial. În 2015, artistul aflat pe insula grecească Kos, a asistat lasosirea primelor bărci cu refugiați sirieni. Întors în Germania, el s-a alăturat copiilor din centrelede refugiați pentru a desena împreună cu ei. Astfel, a luat naștere proiectul ,,Zeig mir, woher Dukommst” (Arată-mi de unde provii).
Prin șase tematici Patrie, Război, Refugiu, Adăpost, Album de familie și Supraviețuire, Mammel abordează atât experiența traumei colective trăite de cei marcați de consecințele războiului, precum și subiecte cotidiene care indică drumul anevoios impus de procesul de vindecare al acestor traume. Pe lângă aceste teme, artistul, alături cu artiști importanți din colecțiile permanente ale muzeului, a căror creație se întinde din secolul al XIX-lea până în prezent, explorează tematica Morții și a Strădaniei ajungând într-un final la un Epilog în trei dintre spațiile expoziționale.Lucrând în afara canoanelor artei contemporane, Dieter folosește ca punct de pornire formarea sa ca și gravor, reinterpretând figurativul atât de familiar într-o manieră inovatoare care denotă o stăpânire perfectă a realismului. Lucrările sale diafane, realizate în cerneluri colorate, sunt în același timp emotive și sensibile, precum și animate de o forță de netăgăduit, expunând cu sinceritate pe simeze întregul univers interior al artistului. Culorile intense utilizate de artist în lucrările sale aproape ne sugerează stări de spirit intense, asociate cu experiențele personajelor care populează picturile sale. Lifeline este așadar o Linie a vieții, care cartează traseul artistic al lui Mammel din ultimii 20 de ani, ajungând până la momentul actual, când artistul vernisează alături de Muzeul de Artă Timișoara în spațiul Galeriei Ioachim Miloia ce-a de-a 100 expoziție a sa, care conectează Banatul cu Germania și Serbia.

Paula Modersohn-Becker şi colonia de artişti din Worpswede. Desene și grafică 1895 - 1906
2024-03-20 - 2024-04-21 | Muzeul Național de Artă Timișoara, Piața Unirii, nr. 1, Timișoara, România
”Paula Modersohn-Becker und die Worpsweder. Zeichnungen und Druckgrafik 1895-1906”
Expoziție ”Paula Modersohn-Becker şi colonia de artişti din Worpswede. Desene și grafică 1895 – 1906”
După marile expoziții dedicate de Muzeul Național de Artă Timișoara și partenerii săi în 2023 artiștilor Victor Brauner (1903- 1966), Constantin Brâncuși (1876- 1957), Romul Nuțiu (1932- 2012) sau Suzana Fântânariu (n. 1947), în 2024, scena culturală timișoreană va oferi o nouă întâlnire artistică esențială. Este vorba despre expoziția remarcantei artiste germane Paula Modersohn-Becker (1876-1907).
Viața și opera acesteia ilustrează realitățile specifice spațiului cultural european al finalului de secol XIX și începutului de secol XX, apartenența la comunitatea artistică restrânsă de la Worpswede, precum și dorința perpetuă de a depăși, prin artă, limitele geografice, statutare și de gen specifice vieții unei femei-artist în perioada anilor 1900. Expoziția de la Muzeul Național de Artă Timișoara va aduce publicului un context cultural specific modernității europene, în care lucrările artistei Paula Modersohn-Becker vor fi prezentate alături de operele artiștilor comunității restrânse din Worpswede: Otto Modersohn, Fritz Mackensen, Hans am Ende, Fritz Overbeck, Heinrich Vogeler.
Concepută ca expoziție itinerantă de curatorul Wulf Herzogenrath pentru ifa (Institut für Auslandsbeziehungen), expoziția ”Paula Modersohn-Becker şi colonia de artişti din Worpswede. Desene și grafică 1895 – 1906” va fi configurată în spațiile muzeului timișorean, contextualizată și promovată de curatoarele Andreea Foanene și Teodora Talhoș.
*** Expoziția ”Paula Modersohn-Becker şi colonia de artişti din Worpswede” este realizată de ifa (Institut für Auslandsbeziehungen) în colaborare cu Muzeul Național de Artă Timișoara și Centrul Cultural German din Timișoara. Partener: Consulatul Republicii Federale Germania din Timișoara. Finanțatori: Consiliul Județean Timiș și Goethe Institut România.

I, HUMAN - BAROQUE RELOADED
2023-08-20 08:00 - 17:00 UTC | Muzeul Național de Artă Timișoara, Piața Unirii, nr. 1, Timișoara, România
Muzeul Național de Artă Timișoara continuă seria evenimentelor dedicate Timișoarei Capitală Europeană a Culturii prin prezentarea instalației media „I, HUMAN” în cadrul proiectului BAROQUE RELOADED by MNArT

Muzeul Național de Artă Timișoara și Centrul de Artă și Tehnologie Ars Electronica din Linz găzduiesc simultan, în perioada 23 Iulie – 17 Septembrie 2023, instalația I, HUMAN în cadrul BAROQUE RELOADED by MNArT, un proiect multianual ce face parte din Bidbook-ul Timișoarei 2023 – Capitală Europeană a Culturii, finanțat de Consiliul Județean Timiș.
În data de 23 iulie 2023, începând cu ora 18:00, în Sala Barocă a Muzeului Național de Artă Timișoara, va fi prezentată publicului instalația „I, HUMAN”, semnată de artista Saint Machine, prin intermediul căreia publicul din Timișoara se va putea conecta în timp real prin empatie, cu publicul orașului Linz. Instalația este concepută ca o sculptură modulară asemănătoare unei rețele neuronale, care detectează emoțiile și transformă empatia vizitatorilor în lumină coerentă ce influențează procesele vitale ale unei populații de microorganisme, simbolizând fragilitatea ecosistemului planetei noastre a cărui supraviețuire depinde de coeziunea umană.
Vizitatorii Muzeului Național de Artă Timișoara interacționează în timp real cu cei de la Ars Electronica din Linz, sculptura transformând nivelurile lor de empatie în pulsuri de lumină laser, ce conectează, în mod simbolic, cele două orașe. Lucrarea folosește coeziunea umană drept conținut și lumina laser drept mediu purtător al conținutului informațional pentru a influența condițiile de hrănire ale unei populații de euglene în cadrul experimentului de bio-fotonică desfășurat în timp real la Centrul de Tehnologii Avansate cu Laser din Măgurele. Vizitatorii au astfel rol dublu, atât de subiecți umani în cadrul experimentului, cât și de observatori în timp real ai experimentului la care participă.
Proiectul Baroque Reloaded by MNArT vizează explorarea patrimoniului cultural al Banatului prin formule inovatoare de artă contemporană, situate la interferența dintre principiile formale baroce și noile genuri artistice sinestezice (instalații multimedia, intervenții site-specific, activități participative etc.) capabile să transpună colecțiile permanente, arhitectura Palatului Baroc și spațiile conexe (foaier, curtea din Piața Unirii), într-un imperiu al simțurilor și trăirilor dedicate unui privitor activ, care va interacționa și va imersa într-un show extins la scară monumentală, inserat în parcursul regiei muzeale. Privitorul va fi plasat în postura de a-și reformula tot ceea ce cunoaște despre realitate și aparență, rațiune și simțire, monumentalitate, geometrie, muzicalitate, formă și discurs, ori speculație creativă prin relația dintre fondul patrimoniului MNArT și noile tehnologii.
„Acest proiect oferă oportunitatea de a prezenta lucrări inovative de artă contemporană în contextul unor parteneriate cu muzee și rețele de artiști și curatori la nivel național și internațional, contribuind la îmbogățirea experienței muzeale printr-un eclectism al mijloacelor de expresie artistică cu rol important în promovarea colecțiilor permanente și a arhitecturii Palatului Baroc, dar și prin dezvoltarea unor strategii participative dedicate publicului. Selecția curatorială a artistei Saint Machine în debutul acestui proiect multianual este oportună prin faptul că instalațiile sale corespund interferenței dintre principiile formale baroce și noile genuri artistice sinestetice specifice relației dintre artă, știință și tehnologie, dar și prin colaborarea cu Ars Electronica din Linz, unde Muzeul Național de Artă Timișoara a mai fost prezent în 2022, în cadrul proiectului DOORS – Digital Incubator for Museums” declară Aura Bălănescu, curator al proiectului din partea Muzeului Național de Artă Timișoara.
Într-o societate din ce în ce mai polarizată de opinii și discursuri politice, instalația reamintește vizitatorilor că emoțiile noastre au un impact asupra eco-sistemului din care facem cu toții parte. I, HUMAN este o metaforă a evoluției noastre ca specie, a cărei supraviețuire depinde de capacitatea noastră de a ne păsa de organismul colectiv pe care îl formăm cu planeta.
În perioada 18 septembrie – 30 noiembrie 2023, instalația I, HUMAN va fi succedată la Muzeul Național de Artă Timișoara în cadrul proiectului BAROQUE RELOADED prin prezentarea consecutivă a unor lucrări media interactive, cum ar fi „Incremental God, expusă deja în cadrul unor expoziții internaționale de prestigiu, cât și lucrări video noi, precum „Emotional Sediments”, „Feast” sau „Her Voice” semnate de artista Saint Machine în colaborare cu artistul 3d Sergiu Negulici și compozitorul Micleușanu Mitoș.

Implementarea proiectului BAROQUE RELOADED by MNART a debutat în luna mai și se va continua până în luna decembrie 2023, printr-un parcurs gradat de evenimente ce vor culmina cu ateliere participative. Artiștii și publicul larg alături de echipa muzeului vor explora patrimoniul cu ajutorul unor instrumente tehnologice de ultimă generație prezente în premieră în muzeele din România, care vor facilita înțelegerea legăturii dintre știință și artă în perpectiva cercetării, conservării, restaurării și valorificării patrimoniului muzeal cu ajutorul mijloacelor contemporane.

Cadrul de desfășurare: proiectul Baroque Reloaded susținut prin Timișoara CeaC 2023
Instalația de artă contemporană „I, HUMAN”
Finanțator: Consiliul Județean Timiș
Organizator: Muzeul Național de Artă Timișoara;
Coorganizator: Centrul de Artă și Tehnologie Ars Electronica Linz;
Partener: Centrul de Tehnologii Avansate cu Laser Măgurele;
Producător artistic: Tumult Space
Curatori: Aura Bălănescu – Muzeul Național de Artă Timișoara

Vernisaj - Jocul cu hazardul: Romul NUȚIU. O retrospectivă
2023-06-30 18:00 UTC | Muzeul Național de Artă, Piața Unirii, nr. 1, Timișoara, România
„Jocul cu hazardul: Romul NUȚIU. O retrospectivă/ Playing hazard: Romul NUȚIU. A retrospective” reprezintă cel mai amplu eveniment dedicat artistului care a trăit și a lucrat în Timișoara din 1958 până la finalul vieții.
„Muzeul Național de Artă Timișoara continuă seria de expoziții retrospective prin prezentarea lui Romul Nuțiu (1932- 2012), cel mai proeminent artist expresionist abstract român, într-un context de o anvergură muzeală fără precedent, care prezintă, cronologic și tematic, peste 120 de lucrări în tehnici diverse (pictură, sculptură, grafică, film), alături de un bogat fond documentar alcătuit din fotografii, materiale multimedia, cataloage, broșuri, texte de autor.
Cunoscutul artist a trăit și a creat în Timișoara, optând pentru un stil bazat pe dialogul dintre abstracție și experiment, pe care l-a dezvoltat și l-a îmbogățit continuu și sistematic, de la finele anilor 1950 până în 2012. Opera lui este înțeleasă, cercetată și expusă în contemporaneitate, reprezentând un important subiect de studiu, expunere și contextualizare a unui artist care și-a asumat să trăiască și să creeze liber în România comunistă urmată de anii de tranziție.
În momentul în care stilul oficial național al României era Realismul Socialist, Nuțiu picta abstract, conectându-se prin modalitatea de exprimare cu mari artiști ai artei europene și americane, precum: Andrej Jemec (n. 1934), Jan Kotik (1915-2002), Tadeusz Kantor (1915-90), Edo Murtic (1921-2005) dar și cu și Paul Klee (1879- 1940), Chaïm Soutine (1893- 1943) sau Jackson Pollock (1912- 1956).
Joc, afront, subversiune?
Toate au fost asumate de artist prin rămânerea lui în țara de baștină, cultivarea și practicarea unei picturi seducătoare, energetice, excentrice, care nu aparținea stilului oficial al spațiului totalitarist din care făcea parte.
Pentru Romul Nuțiu pictura înseamnă viață, energie vitală, dinamica universului, risc, timp, experiment, trudă, libertate, iar el a fost conștient de aceste mize.
Ciclurile tematice care vor putea fi descoperite în expoziția „Jocul cu hazardul: Romul NUȚIU. O retrospectivă/ Playing hazard: Romul NUȚIU. A retrospective” vor releva multiple fațete cunoscute și necunoscute ale marelui artist.
Lucrările sale, metafore cromatice, volumetrice și performative ale unei vieți dedicate creației, îl conturează ca pe unul dintre cei mai interesanți artiști ai Europei Centrale și de Est, consolidând identitatea lui culturală, interesul pentru cercetarea teoretică a fenomenului picturii expresionist- abstracte cât și pentru relația stilistică dintre pictura europeană și cea americană a celei de-a doua jumătăți a secolului XX.” notează Dr. Andreea Foanene, curatoare a expoziției.
Născut pe 28 iulie 1932 Bilbor, România, s-a stins din viață pe 5 aprilie 2012 în Timișoara, România. În 1940, în urma Dictatului de la Viena și a cedării Transilvaniei de Nord către Ungaria, familia artistului s-a refugiat la Blaj. După stabilirea la Reghin în 1941, Romul Nuțiu a absolvit Liceul Pedagogic ‘Petru Maior’ la sfârșitul anilor ’40. Apoi a studiat pictura la Institutul de Arte Plastice din Cluj (1951-1957). În 1958 s-a stabilit în Timișoara ca bursier UAP. A urmat cursurile Institutului de Arte Plastice, București în 1958 și din 1961 până la finalul vieții a fost membru activ al Uniunii Artiștilor Plastici din România filiala Timiș.
Vocația sa pedagogică îi completează creația artistică prin activitatea de conferențiar la Facultatea de Desen, Universitatea din Timișoara, (1961- 1979) și activitatea didactică de la Facultatea de Arte și Design, Universitatea de Vest, Timișoara (1992- 2010), unde a influențat numeroase generații de artiști, precum: Gheorghe Fikl, Róbert Köteles, TAJÓ, Cristian Sida și alții.
Expoziţii personale, selecție: 1975 – „Univers Dinamic”, Galeria de Artă Helios, Timişoara 1976 – „Două decade”, Galeria Uniunii Artiștilor Plastici, Cluj; 1988 – „Secțiune prin teren fertil”, Galeria de Artă Helios, Timişoara 1993 – „Dincolo de Aparențe”, Galeria de Artă Helios, Timişoara 1996 – „Abstracțiune”, Sparkasse, Karlsruhe, Germania; 1997 – „Semne, sensuri”, Galeria Dure Gallery, Timişoara 2004 – „Utopia”, Galeria de Artă Helios, Timişoara; 2005 – „Fără limite”, Galeria Senso, București 2009 – „Elan Vital”, 418 Gallery, București; 2010 – „Piramida Memoriei”, Galeria Calina, Timişoara; 2011 – „Painting for Thinking”, Muzeul Național Brukenthal, Sibiu 2011 – „Furioso!”, 418 Gallery, București; 2012 – „Romul Nuţiu. Life and Work”, Muzeul Național de Artă Timișoara, Timișoara; 2015 – „Romul Nuțiu (1932-2012) / Selected Works”, 418 Gallery, București, 2020 – „Dynamic Universe Revisited”, 418GALLERY, Munchen, 2022 „Dynamic Universe”, 418GALLERY, Cetate, Curator Flavia Frigeri

Opera lui este contextualizată, expusă și promovată postum prin expoziții precum:
2013 – „Structure and Energy I. The need for Abstraction, 418Gallery, Bucuresti, 2014 – „Structure and Energy II. The Power of Abstraction”, 418 Gallery, București; 2015 – „Appearance and Essence”, Art Encounters Biennial, Timișoara 2017 – “9 Years of Art/ 9 Romanian Artists”, 418 Gallery, București; 2017 – „Abstract Expressionism behind the Iron Curtain”, Pollock-Krasner House, East Hampton, SUA; 2017 – „Abstract Expressionism behind the Iron Curtain”, Steinberg Museum of Art, Long Island University, New York; 2018 – „Eastern European Abstractionism”, 418 Gallery, München, 2021 – 2022 – „Worlds on Paper”, 418 Gallery, München.
În cadrul retrospectivei „Jocul cu hazardul: Romul NUȚIU. O retrospectivă/ Playing hazard: Romul NUȚIU” publicul va avea ocazia să descopere și un film despre pictura performativă a lui Jackson Pollock, provenit din colecția Pollock-Krasner House and Study Center din East Hampton, Long Island, New York.
Expoziția va fi prezentă pe simezele Palatului Baroc în perioada 30.06 -13.08.2023 și se derulează în paralel cu proiectul de cercetare, contextualizare și promovare dedicat artistului Romul Nuțiu, care este în desfășurare la Muzeul de Artă Timișoara din 2022.

Vernisajul expoziției va avea loc în data de 30.06.2023 la orele 18:00 în Sala Barocă a Muzeului Național de Artă Timișoara.

Curatori: Dr. Andreea Foanene și Simona Nuțiu Gradoux.
Cu participarea: Helen Harrison- Krasner House and Study Center, New York, Dr. Flavia Frigeri, curator Chanel pentru National Portrait Gallery London si Dr. Dr. Joana Grevers, 418Gallery, Munchen/Cetate.
Finanțator: Consiliul Județean Timiș.
Organizator: Muzeul de Artă Timișoara.
Co-organizator: Fundația Joana Grevers
Partener: Pollock-Krasner House and Study Center din East Hampton, Long Island, New York.
Cu sprijinul: Universitatea de Vest Timișoara, Facultatea de Arte și Design Timișoara, Uniunea Artiștilor Plastici Timiș, Universitatea Politehnica, 418 Gallery.

Victor Brauner: Invenții și magie
2023-02-02 14:00 - 2023-05-28 18:00 (Europe/Bucharest) | Muzeul Național de Artă, Piața Unirii, nr. 1, Timișoara, România
Cu prilejul deschiderii programului cultural „Timișoara 2023: Capitală Europeană a Culturii”, Muzeul Național de Artă Timișoara găzduiește cea mai importantă și cuprinzătoare expoziție din Europa de Est dedicată artistului suprarealist de origine română Victor Brauner.
Vernisajul expoziției este în data de 17 Februarie 2023 la ora 16:00 în Sala Barocă a Muzeului Național de Artă Timișoara.
La 120 de ani de la nașterea lui Victor Brauner în Regatul României și curatoriată de Camille Morando, această expoziție retrospectivă își propune să fie un omagiu adus unei figuri centrale a suprarealismului, un artist prea puțin cunoscut până acum în țara sa de origine. Curatoarea a selectat peste 100 de picturi, desene, sculpturi, ilustrații și documente care acoperă întreaga carieră artistică a lui Brauner, de la București la Paris, din anii 1920 până la începutul anilor 1960. Toate aceste lucrări neprețuite sunt reunite pentru prima dată într-o expoziție retrospectivă al cărei design este semnat de arhitectul Attila Kim.
„Victor Brauner: Invenții și magie”, cea mai importantă expoziție retrospectivă din Europa de Est dedicată artistului suprarealist de origine română este finanțată de Consiliul Județean Timiș și este co-organizată în Capitala Europeană a Culturii de către Centre Pompidou, Muzeul Național de Artă Timișoara, Fundația Art Encounters și Institutul Francez din România, filiala Timișoara, cu sprijinul Comité Brauner și al Fondation du Judaïsme Français.
Expoziția este deschisă între 17 februarie 2023 și 28 mai 2023.
Expoziția este însoțită de un catalog bilingv (român/englez) co-editat de tipografia Arta Grafica și Fundația Art Encounters. Coordonat de către Camille Morando, curatoarea expoziției, catalogul cuprinde texte semnate de nume marcante ale scenei culturale, precum Cătălin Davidescu, Catherine Hansen, Radu Stern, Bernard Blistène, Irina Cărăbaș, Andreea Foanene, Diana Marincu, precum și o biografie Victor Brauner și fotografii vechi selectate de editoare.
Catalogul este publicat grație implicării remarcabile a soților Béatrix Derveloy și Christian Derveloy și a tipografia Arta Grafica, cu sprijinul Comité Brauner.
Catalogul Victor Brauner: Invenții și magie este disponibil pentru precomandă la librăria La Două Bufniţe până în 16 februarie 2023. https://ladouabufnite.ro/product/victor-brauner-inventii-si-magie-victor-brauner-inventions-and-magic/
Librăria La Două Bufnițe vor avea un stand dedicat vânzării catalogului la intrarea în muzeu.
Programul de mediere asociat expoziției va include tururi ghidate, ateliere pentru copii, un program de weekend pentru familii, vizite în școli și alte activități menite să introducă și să explice viața și opera lui Brauner pentru diferite categorii de public. Programul de mediere a fost elaborat în parteneriat de către Fundația Art Encounters – Muzeul Național de Artă Timișoara – Institutul Francez din România.
Accesul în expoziție:
În weekend-ul de deschidere al programului cultural Timișoara 2023 accesul în expoziție este gratuit.
Prețul unui bilet în perioada 19 februarie – 28 mai este de 55 RON.
Biletul de intrare cu reducere: 13.75 RON/ bilet. Studenții beneficiază de 75% reducere la biletul de intrare.
Elevii, membrii UAP, persoanele cu handicap și însoțitorii lor, precum și deținătorii cardurilor ICOM au gratuitate.
Programul Muzeului Național de Artă Timișoara poate fi consultat aici: https://muzeuldeartatm.ro/
“Victor Brauner: Invenții și magie”
Organizatori: Centre Pompidou, Muzeul Național de Artă Timișoara, Fundația ArtEncounters, Institut français de Roumanie à Bucarest.
Finanțator: Consiliul Judeţean Timiş
Partener principal: Banca Transilvania
Cu sprijinul Comité Brauner, Fondation du Judaïsme Français, KPMG, REGINA MARIA și tipografia Arta Grafica.
Producție susținută de: Constructim și Policolor.
